কেন্দ্রীয় সরকারের তরফে জানানো হয়েছে বিমুদ্রাকরণের যাবতীয় লক্ষ্য পূর্ণ হয়েছে। লক্ষ্যটি ঠিক কী ছিল, তা নিয়ে অশেষ বিভ্রান্তি যদিও ২০১৬-র নভেম্বর মাসে নোট বাতিলের ঘোষণার পর থেকেই, কারণ সেই তালিকাটি বারংবার পরিবর্তিত হয়েছে। তবে এটি বলা অসঙ্গত হবে না যে, অর্থনীতিতে কালো টাকা নির্মূল করা ছিল এই আকস্মিক কর্মসূচির অন্যতম উদ্দেশ্য। সেই কর্মের কতটুকু সম্পন্ন হল? রিজার্ভ ব্যাঙ্ক অফ ইন্ডিয়া প্রকাশিত প্রতিবেদন অনুযায়ী, পাঁচশো এবং এক হাজার টাকার যে সমস্ত নোট বাতিল হয়েছিল, তার ৯৯.৩ শতাংশই ব্যাঙ্কে ফিরে এসেছে। যখন বিমুদ্রাকরণের সিদ্ধান্ত ঘোষিত হয়, অর্থনীতিতে ব্যবহৃত পাঁচশো এবং এক হাজার টাকার মোট অর্থমূল্য ছিল ১৫.৪১ লক্ষ কোটি টাকা, যে নোট ব্যাঙ্কিং ব্যবস্থায় ফেরত এসেছে তার মূল্য ১৫.৩১ লক্ষ কোটি টাকা। এই পরিসংখ্যানের নিরিখে বিমুদ্রাকরণকে সফল বলা যাবে কি? স্মর্তব্য, আদতে বিমুদ্রাকরণ স্রেফ পুরনো মুদ্রা এবং নতুন মুদ্রার বিনিময়, যার সঙ্গে কালো টাকার সম্পর্ক ন্যূনতম, যদি না এটি ধরে নেওয়া যায় যে কালো টাকার অধিকাংশ সঞ্চিত আছে নগদে এবং সেটিকে আইনি অর্থব্যবস্থার মধ্যে নিয়ে আসতে নারাজ কালো টাকার অধিকারীগণ। যেহেতু নগদ টাকার প্রায় পুরোটাই জনসাধারণ জমা দিল ব্যাঙ্কের কাছে, স্বাভাবিক ভাবেই প্রশ্ন ওঠে, পূর্বোক্ত ধারণার কারণ কী? কোন যুক্তি সরকারকে কালো টাকা উদ্ধারার্থে নোট বাতিলের মতো চূড়ান্ত পদক্ষেপ নিতে বাধ্য করেছিল। দুর্ভাগ্যজনক ভাবে এখনও পর্যন্ত সেই উত্তর মেলেনি।